Nemmnu li l-kompetizzjoni bejn il-midja hija tajba, però, bħal f'kull każ ieħor, kompetizzjoni sana għandha tikkonsisti fi sforz biex issir aħjar mill-avversarju, u mhux biex iġġib lill-avversarju agħar minnek. Fuq kollox nemmnu li fil-ġurnaliżmu l-koperazzjoni għandha tiġi qabel il-kompetizzjoni. L-importanza tal-kollaborazzjoni bejn il-ġurnalisti għadna kemm rajnieha ftit ilu fl-Iswiss Leaks, u riċentament ukoll fil-Panama Papers. Huwa meta l-ġurnalisti jingħaqdu li jista' jkollhom is-saħħa biex verament jagħmlu d-differenza. Għal dawn ir-raġunijiet kollha mhuwiex fl-istil tagħna li nikkritikaw direttament midja oħra. Kulħadd huwa uman u jiżbalja. Kulħadd għandu fehmiet differenti li jkunu riflessi fil-mod kif avveniment jiġi rrappurtat. Dan nifhmuh u nirrispettawh. Però, mill-banda l-oħra, mhuwiex demokratiku, u wisq inqas huwa ġust, li politiku ewlieni fil-pajjiż ikollu influwenza qawwija fuq gazzetta li għandha storja twila f'pajjiżna u li hija waħda mill-iktar segwiti. Mhuwiex ġust li tali gazzetta tippreżenta wiċċ indipendenti, meta jiġbdu l-ħbula warajha hemm politiċi speċifiċi. Waħda mill-ikbar aħbarijiet din il-ġimgħa kienet marbuta ma' Mario de Marco, li kollox qed jindika li rċieva xogħol b'xejn fuq il-proprjetà tiegħu fiż-żmien li huwa kien parti mill-Kabinett Nazzjonalista, u li ħallas tax-xogħol biss wara li faqqa' l-iskandlu tal-Panama. Dan peress li l-kuntrattur li allegatament għamel ix-xogħol b'xejn lil de Marco kien fost dawk li ssemmew fil-Panama Papers. Dwar din l-istorja ta' de Marco, li ħarġet il-Ħadd fil-Maltatoday, it-Times of Malta rrappurtat biss dak li ntqal fil-konferenzi stampa, bil-minimu indispensabbli u b'oġġettività kbira. Minflok, tat-Times għażlu li jkomplu b'attakki kontinwi u ħafna inqas oġġettivi fuq Konrad Mizzi u Keith Schembri, u finalment ħatfu wkoll l-opportunità biex idawru l-istorja ta' de Marco fuq Ian Borg. L-istess għamlu fil-każ tal-proprjetà ta' Beppe Fenech Adami li ħarġet ftit tal-ġimgħat ilu. Minkejja li din l-aħbar kienet fuq fomm kulħadd, tat-Times qagħdu lura ħafna milli jirrappurtaw dwarha. Wieħed jifhem li dan sar sabiex, meta tfaqqa' l-istorja ta' de Marco, dawn ikunu jistgħu jevitaw li jirrappurtawha wkoll. Filwaqt li hija prerogattiva ta' kull gazzetta li tiddeċiedi liema stejjer se ssegwi jew tinvestiga, meta gazzetta bħat-Times of Malta, li hija sors ewlieni ta' aħbarijiet għall-maġġoranza tal-poplu li jħares lejha xi ftit jew wisq bħala indipendenti, taġixxi b'dan il-mod, tkun qed timmina mhux biss il-kredibbiltà tagħha u tal-ġurnalisti li jiffurmaw parti minnha, imma anke l-kredibbiltà tal-ġurnaliżmu lokali b'mod ġenerali. U hawnhekk m'aħniex qed nirrimarkaw sempliċiment dwar il-fatt li politikament din il-gazzetta xxaqleb favur il-Partit Nazzjonalista. Kull min huwa midħla tal-gazzetti lokali jaf li dawn kollha jxaqilbu lejn naħa jew oħra tal-ispettru politiku, u dan mhuwiex fattur negattiv sakemm jibbilanċjaw lil xulxin. Il-ħażin isir meta dawn ikunu influwenzati, biex ma ngħidux ikkontrollati, minn persuni f'karigi politiċi għolja li jkunu wara l-kwinti. F'dan ix-xenarju ma nistgħux ninkludu lill-gazzetti tal-partiti politiċi. KullĦadd hija l-gazzetta tal-Partit Laburista. Qatt ma sar xi tentattiv biex dan il-fattur jinħeba. Għall-kuntrarju, is-slogan tagħna huwa 'L-unika gazzetta tal-Partit Laburista'. Bl-istess mod il-gazzetti tal-Partit Nazzjonalista: In-Nazzjon u Il-Mument, li kulħadd jaf li jitmexxew mill-Istamperija. Meta l-gazzetti tal-partiti jiddikjaraw ruħhom b'dan il-mod, il-qarrej se jkun ippreparat biex iħares lejn il-kontenut minn lenti partikolari. Minkejja li xorta waħda għandu jippretendi li jaqra informazzjoni li tkun fattwalment korretta, fl-istess waqt ma jistax jippretendi li ma jsibx stejjer partiġġjani. M'hemm l-ebda qerq ġaladarba l-qarrej huwa infurmat li l-gazzetta mmexxija minn partit politiku. Mhux l-istess, iżda, meta gazzetta tippreżenta ruħha bħala waħda indipendenti. 'Credibility Matters' huwa s-slogan tat-Times of Malta. Aħna naqblu magħhom.